## Odluka o dopunama Odluke objavljivanju pravila o državnim potporama za poticanje ulaganja rizičnog kapitala u male i srednje poduzetnike

### NN 117/2012 (24.10.2012.), Odluka o dopunama Odluke objavljivanju pravila o državnim potporama za poticanje ulaganja rizičnog kapitala u male i srednje poduzetnike

VLADA REPUBLIKE HRVATSKE

2530

Na temelju članka 3. Uredbe o državnim potporama (»Narodne novine«, broj 50/2006), Vlada Republike Hrvatske je na sjednici održanoj 17. listopada 2012. godine donijela

ODLUKU

O DOPUNAMA ODLUKE O OBJAVLJIVANJU PRAVILA O DRŽAVNIM POTPORAMA ZA POTICANJE ULAGANJA RIZIČNOG KAPITALA U MALE I SREDNJE PODUZETNIKE

I.

U Odluci o objavljivanju pravila o državnim potporama za poticanje ulaganja rizičnog kapitala u male i srednje poduzetnike (»Narodne novine«, broj 91/2008), u točki I. iza stavka 1. dodaje se stavak 2. koji glasi:

»Pravila o državnim potporama za poticanje ulaganja rizičnog kapitala u male i srednje poduzetnike sadržana su i u Priopćenju Komisije o izmjeni Smjernica Zajednice o državnim potporama za poticanje ulaganja rizičnog kapitala u male i srednje poduzetnike (52010XC1207(02), SL C 329, 7. 12. 2010., str. 4. – 5.).«.

II.

U točki II. iza teksta akta pod nazivom: »Smjernice Zajednice o državnim potporama za poticanje ulaganja rizičnoga kapitala u male i srednje poduzetnike (SL C 194, 18. 8. 2006.)« dodaje se tekst akta iz točke I. ove Odluke koji, u prijevodu na hrvatski jezik, glasi:

»Priopćenje Komisije o izmjeni Smjernica Zajednice o državnim potporama za poticanje ulaganja rizičnog kapitala u male i srednje poduzetnike

(2010/C 329/05)

I. UVOD

Smjernice Zajednice o državnim potporama za poticanje ulaganja rizičnog kapitala u male i srednje poduzetnike[[1]](#footnote-29081-1) (Smjernice) postavljaju uvjete koje države članice trebaju poštivati prilikom dodjele državnih potpora za poticanje ulaganja rizičnog kapitala, posebice kako bi se osiguralo da takve potpore ne istisnu privatne ulagače i posrednike.

Smjernice se primjenjuju od 18. kolovoza 2006. Od tada su određene odredbe Smjernica uključene u Uredbu Komisije (EZ) br. 800/2008 od 6. kolovoza 2008. kojom se određene kategorije potpora ocjenjuju sukladnima sa zajedničkim tržištem u primjeni članaka 87. i 88. Ugovora (Opća uredba o skupnom izuzeću)[[2]](#footnote-29081-2) koja je stupila na snagu 29. kolovoza 2008.

Priopćenje Komisije - Privremeni okvir Zajednice za mjere državnih potpora kojima se podupire pristup financiranju u trenutnoj financijskoj i gospodarskoj krizi[[3]](#footnote-29081-3) primjenjuje se od 17. prosinca 2008. i uključuje privremenu prilagodbu određenih ograničenja postavljenih u Smjernicama dopuštajući manje sudjelovanje privatnih ulagača i veće investicijske tranše.

Komisija je preispitala treba li određene prilagodbe uvedene Privremenim okvirom učiniti trajnima. Tržišni podaci upućuju na to da se tržišta poduzetničkog kapitala još uvijek nisu oporavila i vratila na razine iz razdoblja prije krize. Broj ulagatelja u vlasnički kapital smanjio se u usporedbi s 2008. godinom. Vjerojatno objašnjenje leži u povećanoj nesklonosti riziku. Temeljem posljednjih raspoloživih podataka i iskustva prethodnih razdoblja gospodarskog pada, postoje čvrste indicije da će posebice poduzetnici aktivni u ranim tehnološkim fazama biti suočeni s produljenom nestašicom ponude rizičnog kapitala čak i ako postoje izgledi rasta tih poduzetnika.

Povrh toga, nedavno istraživanje pokazuje da je gornja granica raspona nedostatnosti kapitala za male i srednje poduzetnike možda i šira nego što je prvotno bilo prepoznato.

Temeljem navedenog Komisija smatra da je Smjernice potrebno izmijeniti kako slijedi.

II. IZMJENA SMJERNICA

Sljedeće izmjene Smjernica Zajednice o državnim potporama za poticanje ulaganja rizičnog kapitala u male i srednje poduzetnike primjenjuju se od 1. siječnja 2011:

1. Točka 4.3.1. zamjenjuje se sljedećim:

»4.3.1. Najviša razina investicijskih tranši

Mjera rizičnog kapitala mora predvidjeti tranše financiranja, bilo u cijelosti ili djelomično financirane državnim potporama, koje ne prelaze 2,5 milijuna eura po ciljanom malom ili srednjem poduzetniku tijekom svakog razdoblja od dvanaest mjeseci.«

2. Točka 5.1.(a) zamjenjuje se sljedećim:

»(a) Mjere koje predviđaju investicijske tranše povrh praga sigurne luke od 2,5 milijuna eura po ciljanom malom ili srednjem poduzetniku tijekom svakog razdoblja od dvanaest mjeseci

Komisija prepoznaje stalnu fluktuaciju tržišta rizičnog kapitala i raspona nedostatnosti kapitala tijekom vremena, kao i različiti stupanj kojim su poduzetnici pogođeni tržišnim nedostatkom ovisno o njihovoj veličini, stupnju poslovnog razvoja i gospodarskom sektoru. Komisija je stoga spremna razmotriti da mjere rizičnog kapitala koje predviđaju investicijske tranše povrh praga od 2,5 milijuna eura godišnje po poduzetniku ocijeni sukladnima sa zajedničkim tržištem, pod uvjetom da je dostavljen potrebni dokaz tržišnog nedostatka.«

3. U točki 5.2.1. naslov i uvodni dio zamjenjuju se sljedećim:

»5.2.1. Postojanje i dokaz tržišnog nedostatka

Za mjere rizičnog kapitala koje predviđaju investicijske tranše u ciljane poduzetnike povrh uvjeta utvrđenih u Odjeljku 4., posebice one koje predviđaju tranše iznad 2,5 milijuna eura po ciljanom malom ili srednjem poduzetniku tijekom svakog razdoblja od dvanaest mjeseci, naknadna ulaganja ili financiranje faze širenja srednjih poduzetnika u nepotpomognutim područjima, kao i mjere koje izričito uključuju investicijskog posrednika, Komisija će zahtijevati dodatni dokaz da se tržišni nedostatak rješava na svakoj razini na kojoj je moguća prisutnost potpore prije nego što predloženu mjeru rizičnog kapitala ocijeni sukladnom sa zajedničkim tržištem. Takav se dokaz mora temeljiti na studiji koja pokazuje razinu »raspona nedostatnosti kapitala« s obzirom na poduzetnike i sektore na koje je usmjerena mjera rizičnog kapitala. Mjerodavne informacije tiču se ponude rizičnog kapitala i kapitala za prikupljanje financijskih sredstava, kao i značaja sektora poduzetničkog kapitala u lokalnom gospodarstvu. Najbolje bi bilo dostaviti ove informacije za razdoblja od tri do pet godina prije provedbe mjere te također za budućnost, temeljem razumnih predviđanja ako takva postoje. Dostavljeni dokazi također mogu uključivati sljedeće elemente.«.

III.

Ova Odluka stupa na snagu danom objave u »Narodnim novinama«.

Klasa: 421-01/12-01/03

Urbroj: 50301-05/16-12-2

Zagreb, 17. listopada 2012.

Predsjednik

Zoran Milanović, v. r.

[[1](#footnote-29081-1-backlink)]SL C 194, 18. 8. 2006., str. 2.

[[2](#footnote-29081-2-backlink)] SL L 214, 9. 8. 2008., str. 3

[[3](#footnote-29081-3-backlink)] SL C 16, 22. 1. 2009., str. 1

Odluka, NN 117/2012-2530